**Vabljeni na**

**ETNOLOŠKI VEČER**

**Znanstvenofantastični pogovor z DANOM PODJEDOM**

**petek, 22. novembra 2024, ob 18.uri**

**Upravna hiša Slovenskega etnografskega muzeja**

Slovensko etnološko društvo vabi na pogovor z Danom Podjedom, avtorjem knjižne dvojice ***Krizolacija: znanstveno branje o izoliranih ljudeh*** (Založba ZRC in Cankarjeva založba, 2024) in ***Krizolacija: fantastična povest o izoliranih ljudeh*** (Cankarjeva založba, 2024).

Dan Podjed je etnolog in kulturni antropolog, višji znanstveni sodelavec na Inštitutu za slovensko narodopisje ZRC SAZU in izredni profesor na Filozofski fakulteti Univerze v Ljubljani. Med drugim raziskuje razmerja med ljudmi in tehnologijami, izolirane ljudi in skupnosti ter razvoj izdelkov in storitev po meri človeka. V zadnjih letih je izdal več monografij in zbornikov, ki so dosegli široko prepoznavnost tudi onkraj strokovne javnosti – na primer *Videni* (2019), *Antropologija med štirimi stenami* (2020), *Nevidno življenje odpadkov* (2022). Na Etnološkem večeru bomo z gostom razpravljali zlasti o njegovih letošnjih knjigah, ki iz znanstvenega in znanstvenofantastičnega izhodišča obravnavata pojav krizolacije. Kaj krizolacija pravzaprav pomeni? Kako se antropolog loti znanstvenofantastičnega pisanja? Ali se v vse bolj omreženem vsakdanjiku še lahko odklopimo? Kje najti upanje v svetu nakopičenih kriz? S temi vprašanji bomo skupaj z gostom v SED odpirali pereče in aktualne družbene razmisleke ter izpostavljali pomen etnologije v času pospešenih sprememb.

**Pogovor bo vodila dr. Ana Svetel, odgovorna urednica Knjižnice Glasnika SED.**

**Vljudno vabljeni!**

Predsednica SED, dr. Tanja Roženbergar

Program Slovenskega etnološkega društva sofinancira Ministrstvo za kulturo Republike Slovenije.